Cungittura di Goldbach

In matematica, a **cungittura di Goldbach** (o *congettura di Golbach*) hè un di i più vechji prublemi irrisuluti in a tiuria di i numari. Afferma ch'è ogni numaru paru più maiò ch'è 2 pò essa scrittu com'è a somma di dui numari primi (chì poni essa ancu uguali).

Par asempiu : 
:&nbsp; 4 = 2 + 2
:&nbsp; 6 = 3 + 3
:&nbsp; 8 = 3 + 5
:10 = 3 + 7 = 5 + 5
:12 = 5 + 7
:14 = 3 + 11 = 7 + 7
:etc. 

## Urighjini
In 1742, u matematicu prussianu Christian Goldbach scrissi una lettara à Eulero ind'eddu li pruposi a siguenti cungittura:
:*Ogni numaru intreiu più maiori ch'è 5 pò essa scrittu com'è somma di trè numari primi.*
Eulero, intarissendu si à u prublemu, risposi rifurmulendu u prublemu in a siguenti virsioni equivalenti:
:*Ogni numaru paru più maiori ch'è 2 pò essa scrittu com'è somma di dui numari primi.*
A virsioni di Eulero hè a forma in a quali a cungittura hè furmulata à i ghjorna d'oghji ed hè calchì volta dinuminata *cungittura* *forti* di Goldbach. A cungittura *debuli* di Goldbach, chì hè implicata da a cungittura forti, asserisci ch'è tutti i numari dispari più maiori ch'è 7 poni essa scritti com'è somma di trè primi dispari.

## Risultati
A cungittura di Goldbach hà attrattu l'attinzioni di molti tiurichi di i numari. A maiò parti di i matematichi riteni ch'è a cungittura hè vera, basendu si par u più annantu à cunsidarazioni statistichi è prubabilistichi ottinuti incù u tiurema di i numari primi.

In u 1923 Hardy è Littlewood ani dimustratu ch'è s'è l'iputesi di Riemann generalizata hè vera, tandu a cungittura debuli di Goldbach hè vera par tutti l'intrei dispari abbastanza grandi. In u 1937, Ivan Vinogradov cacceti l'assunzioni di l'iputesa di Riemann generalizata, mustrendu ch'è ogni numaru disparu n > 3^{3^{15}} hè somma di trè primi. Inoltri, basendu si nantu à l'idei di Vinogradov, Chudakov, van der Corput, è Estermann ani dimustratu ch'è *guasi tutti* i numari pari poni essa scritti com'è somma di dui primi, veni à dì ch'è a frazzioni di i numari chì poni essa scritti in 'ssu modu tendi à 1. In 1975, Hugh Montgomery è Robert Vaughan ani datu una virsioni più pricisa di stu risultatu mustrendu ch'è u numaru d'intrei pari più minori ch'è *N* chì ùn sò micca ripprisintevuli com'è somma di dui primi hè più minori ch'è C N^{1-c} par dui custanti c,C>0.

Parechji altri risultati parziali sò stati dimustrati in u corsu di l'anni. In u 1939 L.G. Schnirelmann pruvò ch'è ogni numaru paru *n*&nbsp;≥&nbsp;4 pò essa scrittu com'è somma di à u più 20 numari primi.Stu numaru hè statu abbassatu  dopu da numarosi matematichi, in particulari Olivier Ramaré in u 1995, hà dimustratu ch'è ogni numaru paru *n*&nbsp;≥&nbsp;4 si pò scriva com'è somma di à u più 6 numari primi. Si ussirvò dinò ch'è a cungittura debuli di Goldbach implicheghja u listessu risultatu, ma incù soli 4 numari primi.

In 1951, Linnik hà dimustratu ch'eddu esisti un intreiu *k* tali ch'è ogni numaru paru abbastanza grandi si pò scriva com'è somma di dui primi è à u più *k* putenzi di dui. In u 2002 Roger Heath-Brown è Jan-Christoph Schlage-Puchta ani dimustratu ch'è *k*=13 hè sufficienti è in u 2003 Pintz è Ruzsa ani migliuratu stu risultatu mustrendu ch'eddu si pò piglià *k*=8.

Un antru risultatu impurtanti hè quiddu ottinutu da Chen Jingrun chì in u 1966 hà dimustratu ch'è ogni numaru paru abbastanza grandi pò essa scrittu com'è somma o di dui primi, o d'un prima è un mezu primu (u pruduttu di dui primi - par asempiu, 100&nbsp;=&nbsp;23&nbsp;+&nbsp;7·11).

Infini, in u corsu di l'anni ci sò stati parechji risultati par abbassà a limita 3^{3^{15}} minziunata sopra aldilà di a quali a cungittura debuli di Goldbach hè dimustrata. Trà quiddi, ci hè a dimustrazioni di Deshouillers, Effinger, te Riele è Zinoviev ch'è l'iputesa di Riemann generalizata implicheghja a cungittura debuli di Goldbach. In u 2013 Harald Helfgott hà annunciatu d'avè dimustratu 'ssu risultatu senza l'assunzioni di l'iputesa di Riemann, risulvendu tutalamenti dunqua a cungittura debuli di Goldbach.

## Citazioni in l'arti
* In 2000, à u scopu di fà a riclama par u libru *[[Ziu Petros è a cungittura di Goldbach]]* di Apostolos Doxiadis, l'editori britannicu Tony Faber uffrì un premiu di 1&nbsp;000&nbsp;000 di dullari par una dimustrazioni di a cungittura. U premiu saria statu assignatu solu par dimustrazioni inviati par a publicazioni prima d'aprili 2002, ma ùn fù mai riclamatu.
* A cungittura di Goldbach hè citata in u filmu *[[Futurama - A bestia incù un miliardu di schieni|A Bestia incù un miliardu di schieni]]*, virsioni cinematugrafica di a seria animata *[[Futurama]]*, in una scena in a quali u professor Farnsworth è u so rivali-cullega prof. Wernstrom affermani d'avè truvatu "un'antra dimustrazioni elementari" di a cungittura di Goldbach.
* Hè citata in u libru *[[U tiurema di u pappagallu]]* di Denis Guedj.
* Hè citata in u libru *[[Parchì eiu credu in Quiddu chì hà fattu u mondu. Trà fedi è scenza]]* di Antonio Zichichi.
* Hè citata in u filmu spagnolu *[[La habitación de Fermat]]*.
* Hè citata in u prima racontu (Milioni di trilioni) di I banchetti di i veduvi neri d'Isaac Asimov

## Noti


## Bibliugrafia
* *[[Ziu Petros è a cungittura di Goldbach]]* (1992), di Apostolos Doxiadis, Bompiani (ISBN 88-452-4861-5)
* *L'ostinazioni d'un matematicu, vali à dì comu mora trè volti par a cungittura di Goldbach* (2005), di Didier Nordon, Sironi Editori (ISBN 88-518-0047-2)

## Da veda dinò
Aritmetica

## Fonti
'Ss'articulu pruveni in parti o in tutalità da l'articulu currispundenti di a wikipedia in talianu.